﻿ ליגת חורף בכדורגל גליל עליון - מצטיין המחזור ה- 10: שלומי פילו
ליגת חורף בכדורגל גליל עליון - מצטיין המחזור ה- 10: שלומי פילו
שלומי מפיק מרגליות
קשרה ההתקפי של קבוצת מרגליות, בלט מעל כולם במשחק הניצחון של קבוצתו 1-5 על דישון. שלומי פילו היה מעורב בכיבוש של ארבעה שערים כשהיבול – שני שערים ושני צמדים. פילו לא חושש להצהיר: "אם החלק ההתקפי יעזור יותר להגנה, זה יעזור לנו להתייצב. אם זה יקרה, אנחנו יכולים ללכת עד הסוף".
אחד הדברים שעושים את הליגה האזורית לכל כך מרתקת וטהורה כפי שהיא, היא הסיפורים שיש מאחורי הקבוצות והשחקנים. את אחד הסיפורים הכי מעניינים, שממחישים עד כמה ההתייחסות של השחקנים לליגה היא רצינית ומחוייבת, מספק שלומי פילו, קשרה בן ה- 36 של קבוצת מרגליות, שבשבת האחרונה הצטיין עם כיבוש של צמד שערים ובישול של שניים נוספים, בניצחון קבוצתו 1-5 על דישון. פילו חזר רק לפני מספר שבועות לשחק לאחר שהחלים מניתוח בקע. בשבת האחרונה, ולא בפעם הראשונה העונה, עשה את הדרך פילו ממושב שדה יצחק הסמוך לחדרה עד למרגליות כדי ליטול חלק במשחקה של קבוצתו. פילו הוא בן המושב במקור, שמתגורר כיום בלהבות הבשן, כשביומיום הוא משמש כמנהל ייצור במפעל "גלקון" למערכות השקייה, הממוקם בכפר בלום.
השבת האחרונה כאמור, הייתה מיוחדת מאוד עבור פילו, שמספר: "מבחינתי, אני נהנה מכל רגע בקבוצה, ולמרות שאת סופי השבוע אני עושה לרוב בשדה יצחק, מבחינתי אין מקום לתירוצים כדי להגיע למשחקי הקבוצה. אני שמח מאוד שהמשחק האחרון היה מסוג המשחקים שהכל הולך בהם. מבחינה אישית אני שמח שסייעתי לקבוצה לנצח, שמח שאני מצליח לחזור לעצמי לאחר הניתוח, ואני מקווה שמכאן והלאה הקבוצה תעלה על המסלול הנכון".
שלומי פילו במדי קבוצת שדה יצחק בליגה האזורית במרכז בארץ
סיפור האהבה של פילו עם צפון הארץ החל לפני 5 שנים, כפי שהוא מספר: "הגעתי לכאן בעקבות בת זוגי שלמדה בתל חי, מצאתי עבודה והתאהבתי. את השידוך עם הכדורגל התחלתי בקבוצת מכללת תל חי, עימה הגעתי עד לגמר אליפות המכללות והאוניברסיטאות. לאחר מכן, התחיל החיבור עם מרגליות. בתחילה שיחקנו בליגת השכונות בקרית שמונה, אחרי זה הצטרפנו לליגה האזורית. כבר 3 שנים אני עם הקבוצה, נהנה מאוד מהאווירה וההווי, ומאחל לנו שזה יימשך כך".
בילדותו ובנעוריו שיחק פילו בקבוצות מחלקת הנוער של הפועל חדרה, אך גיוס ליחידה קרבית בצבא מנע ממנו להמשיך במסגרת מקצועית. למרות זאת, ע"פ דבריו של פילו, התשוקה לכדורגל לא נעלמה: "הכדורגל הוא חלק ממני, וגם כשהייתי חייל קרבי, בכל הזדמנות שהייתה לי, ניצלתי אותה עד תום כדי לשחק".
כשנשאל פילו מיהן הקבוצות שהוא אוהד בארץ ובעולם, הייתה לו תשובה מעניינת: "בארץ אני לא מזדהה עם אף קבוצה. אני מאוד אוהב את הליגה הספרדית, אוהד של ריאל מדריד שנהנה לראות את ברצלונה ושחקנה הפנומן ליאו מסי".
פילו, בסיכום ביניים של הנעשה בקבוצתו, מסמן מטרות להמשך: "עד כה, סבלנו מחוסר יציבות גדול. לצד ניצחונות גדולים, היו לנו גם מספר נפילות. אני מאמין שעזרה גדולה יותר של שחקני ההתקפה למשחק ההגנה, תעזור להביא ליציבות. אם החלק ההתקפי יעזור יותר להגנה, זה יעזור לנו להתייצב. אם זה יקרה, אנחנו יכולים ללכת עד הסוף".
את המשפט האחרון בכתבה, ביקש פילו להקדיש לשני אנשים מיוחדים: "אני רוצה להוודת לאחיינים המתוקים והמקסימים שלי, אורן ולירן, שלמרות שאני בורח להם בכל שבת כדי לשחק במרגליות, הם ממשיכים לתמוך ולהחזיק לי אצבעות. לירן ואורן – אוהב אתכם".
שלומי פילו בטיול בתאילנד